《寄友卿窄韵一首》
宋代·葛胜仲

昔子游鲁中，飘然起幽栖。翛翛一书簏，长物无所携。

辛勤涉长道，足趼面目黧。自言寡闻识，走俗多沉迷。

今不勇自奋，蹉跎将噬脐。类渴欲石髓，如矇想金篦。

来簉胄子席，求言学端倪。嗟予浅闻道，太仓之一稊。

松菊有荒径，桃李无成蹊。胡能使谷似，每每赪颜低。

晨昏不予舍，三岁改摄提。对案但苜蓿，有黍多无鸡。

一笑为流啜，甘若羊新刲。秋霜八九月，絺绤临风凄。

宁甘范叔寒，不求故人绨。夜窗经与史，短檠照栖栖。

靡曼一不顾，端如金日磾。嘉子甚年少，老成同齿齯。

照庭真玉树，饤座称佳梨。为文颇挺拔，绝去翰墨畦。

声华出诸彦，籍籍喧青齐。遂收济北荐，谓即辞蒿藜。

如何尚龃龉，时命多乖暌。方今天子圣，隆学古与稽。

美化浃辽夏，文星动娄奎。郡邑各黉宇，夏屋华榱题。

师儒自廷授，望实多金闺。大烹极鼎味，岂复嗟盐齑。

月书季有考，升舍兹其梯。吾邦矧多士，擅富浙水西。

文华灿星斗，光彩腾虹霓。似闻与二难，同起公堂跻。

侃侃共辉映，乳酪兼酥醍。文高各扬迈，质美皆悬黎。

生资固不凡，器用况已犀。先生力推引，同志无倾挤。

亨涂可自致，如车资軏輗。明年拔寒俊，一封下芝泥。

乡校伫宾贡，跋马登隋堤。谈笑取通显，岂直组与圭。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。